b"\n_START_ARTICLE_\nBela ruta, bel denar\n_START_PARAGRAPH_\nBela ruta, bel denar je kraj\xc5\xa1e prozno besedilo Josipa Jur\xc4\x8di\xc4\x8da. Delo je iz\xc5\xa1lo v dveh delih v \xc4\x8dasopisu Slovenski narod dne 19. julija in 21. julija leta 1874.\n_START_SECTION_\nVsebina\n_START_PARAGRAPH_\n\xc5\xa0tirje prijatelji so se s \xc4\x8dolnom peljali na Blejski otok. Eden izmed njih je imel s seboj svojo sr\xc4\x8dno izbranko, Jovanko, o kateri je pravil le najbolj\xc5\xa1e stvari. Na poti nazaj jih na jezeru ujame manj\xc5\xa1e neurje in deklica v vodo vr\xc5\xbee bel robec. \xc4\x8colnar ob tem re\xc4\x8de\xc2\xa0\xc2\xbbBela ruta, bel denar\xc2\xab, a pripovedovalcu, enemu izmed prijateljev, ne uspe izvedeti, kaj naj bi to pomenilo._NEWLINE_\xc4\x8cez nekaj let se je zaljubljeni mladeni\xc4\x8d povsem spremenil - postal je \xc4\x8demeren in nezaupljiv do \xc5\xbeensk, z Jovanko sta se raz\xc5\xa1la. Pripovedovalec in nesre\xc4\x8dni zaljubljenec sta se znova se\xc5\xa1la na Bledu. Tam je pripovedovalec sli\xc5\xa1al za zanimivo vra\xc5\xbeo - deklica, ki se je z duhovnikom spe\xc4\x8dala, se ne sme po blejskem jezeru voziti, saj to postane nemirno. Lahko se re\xc5\xa1i le, \xc4\x8de v vodo vr\xc5\xbee belo ruto ali bel denar. Kasneje povpra\xc5\xa1a prijatelja in izve resnico - da je imela Jovanka tako veliko srce, da je bilo v njem prostora tudi za mladega kaplana, h kateremu je na skrivaj hodila. Kljub vsemu hudemu skleneta, da je dan lep in \xc5\xbeivljenje lepo, pripovedovalec pa zapoje\xc2\xa0\xc2\xbbPo jezeru bliz' Triglava\xc2\xab.\n_START_SECTION_\nOzadje nastanka dela\n_START_PARAGRAPH_\nJur\xc4\x8di\xc4\x8d je ta kraj\xc5\xa1i podlistek zapisal v \xc4\x8dasu tako imenovanega\xc2\xa0\xc2\xbbkulturnega boja\xc2\xab, obdobja hudih nesoglasij med liberalno in konservativno usmerjenimi Slovenci. Jur\xc4\x8di\xc4\x8d se je kot predstavnik mladoslovenskih liberalcev tako posmehnil duhovnikom, ki so pripadali predvsem konservativnemu krogu._NEWLINE_Pisatelj je podobno zgodbo pripravil \xc5\xbee v dija\xc5\xa1kih letih, zapiski za Belo ruto, bel denar pa se pojavljajo v njegovi bele\xc5\xbenici v letu 1872. Bled je najverjetneje obiskal s Franom Levcem in njegovo nevesto."